Comisia de la Veneția a fost solicitată să emită un punct de vedere pe modificările pe legea electorală din România

Comisia de la Veneția a fost solicitată să emită un punct de vedere pe modificările legislative pe legea electorală schimbată astăzi prin asumarea răspunderii guvernamentale de către Guvernul Orban în Parlamentul României, anunță deputatul Iulian Bulai, care face parte din delegația română la Adunarea Parlamentară a Consiliului Europei.

Decizia a fost luată astăzi de către Comisia de Monitorizare a Adunării Parlamentare a Consiliului Europei (APCE).

Senatorul PSD Titus Corlățean este cel care a ridicat la APCE problema modificării legislației electorale, cerând Comisiei de monitorizare să aibă o poziție. Liderul PSD a spus că inițiativa PNL ”va schimba regulile în timpul jocului”, catalogând-o drept ”abuz de putere”.

În același timp, grupul socialiștilor din Parlamentul European cere discutarea în plenul legislativului european, joi, 30 ianuarie, a modificării legislației electorale din România, respectiv legea prin care se revine la alegerea primarilor în două tururi.